PRILOG I TENDERSKE DOKUMENTACIJE
Projektni zadatak za izradu Studije izvodljivosti:
Povezivanje zdravstva, turizma, organske i tradicionalne poljoprivede, životne sredine i zdravih stilova života 
u ruralnim i drugim područjima crnogorskih opština



1. Polazna osnova Studije izvodljivosti
Crna Gora je prepoznata po svojoj bogatoj prirodnoj i kulturnoj baštini, ali i po potencijalima za razvoj održivog turizma, organske proizvodnje i zdravih stilova života. S obzirom na globalni rastući trend zdravstvenog turizma, kao i sve veću potražnju za organskim proizvodima i održivim životnim stilovima, te na zahtjeve zaštite životne sredine, postoji značajan potencijal da se ova područja povežu i integrišu u jedinstvenu ponudu crnogorskih opština. Ruralna, ali i druga područja Crne Gore  posjeduju prirodne, zdravstvene resurse i kulturološke karakteristike koje mogu biti osnova za razvoj novih turističkih, poljoprivrednih i drugih proizvoda u oblastima na koje se odnosi ova studija. Međutim, trenutna turistička ponuda dominantno je fokusirana na primorske regije, dok ruralna i druga područja ostaju nedovoljno iskorišćena.

Integrisani pristup, kojim se povezuju turizam, zdravlje, sa posebnim naglaskom na komplementarne metode preventive i liječenja, organska poljoprivreda, životna sredina i zdravi stilovi života, može značajno doprinijeti održivom lokalnom razvoju, smanjenju depopulacije ruralnih područjai sjevernog regiona, otvaranju novih radnih mjesta i očuvanju prirodnih resursa.

Ključni fokus biće na konceptu zelenog razvoja, gdje se prirodni resursi (termalne vode, vazdušne banje, ljekovito bilje, ljekovito blato, pijesak, gline i sl) i organski proizvodi preporučuju kao dio zdravstvenog tretmana ili wellness programa, čime se direktno povezuje zdravstveni sektor sa lokalnom ekonomijom i promoviše medicinski potpomognut wellness turizam.

Prema Strategiji razvoja turizma Crne Gore 2022. do 2025. godine, vizija turizma je da Crna Gora postane globalno prepoznatljiva turistička destinacija i da na održiv način upravlja destinacijom, kreirajuči inovativan, zelen i inkluzivan turistički proizvod, utičući na povećanje turističke potrošnje, smanjenje sezonalnosti i regionalne neujednačenosti, sa ciljem podizanja nivoa životnog standarda lokalnog stanovništva i satisfakcije turiste.

Izrada Studije uklapa se i u šire međunarodne i nacionalne ciljeve: Ciljeve održivog razvoja Ujedinjenih nacija, Zelenu agendu za Zapadni Balkan, Prostorni plan Crne Gore do 2040. godine, Strategiju razvoja turizma Crne Gore 2022-2025, Strategiju pametne specijalizacije 2026-2031, Strategiju razvoja poljoprivrede i ruralnih područja 2023-2028, Strategiju razvoja zdravstva 2023-2027, Nacionalnu strategiju održivog razvoja do 2023. godine, Državni plan upravljanja otpadom 2024-2028 i sl. Poseban značaj daje joj i mogućnost sinergije sa procesima evropskih integracija, čime se obezbjeđuje da projekat nije samo lokalno već i nacionalno relevantan.

Poseban akcenat biće stavljen na uključivanje lokalnog stanovništva i jačanje njihovih kapaciteta kroz obuke i programe osnaživanja praktičnih vještina (edukacija o organskoj proizvodnji, digitalnim alatima za promociju i marketing, kao i obuke u oblasti zdravstvenog turizma). Na taj način obezbijediće se održivost projekta i dugoročno učešće lokalne zajednice.

2. Osnovni cilj Studije
Cilj Studije izvodljivosti je identifikacija i analiza mogućnosti za povezivanje i integraciju sektora turizma, zdravstva, organske i poljoprivredne proizvodnje, zaštite  životne sredine i promocije zdravih stilova života u crnogorskim opštinama, kroz održive programe i projekte.
Cilj je da se ocijene resursi, mogućnosti, prepreke i potrebne investicije za razvoj održivih programa koji ce doprinijeti lokalnom razvoju I spriječiti depopulaciju.

Izrada Studije izvodljivosti ima za cilj: definisanje ciljeva, principa i mehanizama kontinuiranih intersektorskih aktivnosti na nacionalnom, regionalnom i lokalnom nivou.

Studija će dati preporuke za razvoj konkretnih inicijativa i modela koji će omogućiti:
· povećanje konkurentnosti lokalnih zajednica i prepoznatljivost na evropskom tržištu,
· jačanje otpornosti na ekonomske i demografske izazove,
· održivo upravljanje resursima,
· savremenu promociju i prezentaciju potencijala kroz digitalna i offline rješenja.
Pored analize izvodljivosti, Studija će sadržati i preporuke za pravni i institucionalni okvir implementacije (koordinaciono tijelo, partnerske organizacije, uloga lokalnih samouprava), kao i smjernice za faznu implementaciju. Time se obezbjeđuje da dokument predstavlja praktično primjenjiv alat za donosioce odluka.

Studija će se baviti i pitanjem cirkularne ekonomije, odnosno mogućnošću ponovnog korišćenja resursa i stvaranja zatvorenih ekoloških sistema u okviru turističke i poljoprivredne ponude, što je u skladu sa EU Zelenim planom i politikama smanjenja otpada.
3. Specifični ciljevi
Specifični ciljevi Studije obuhvataju:
· Identifikaciju prirodnih, zdravstvenih, kulturnih i ekonomskih resursa u crnogorskim opštinama koji bi mogli biti dio integrisanog modela za povezivanje zdravstva, turizma, organske i poljoprivredne proizvodnje, prehrambene industrije u funkciji turističke ponude, zaštite životne sredine i zdravih stilova života kroz održive inicijative,
· Analizu tržišta za zdravstveni, ruralni i druge oblike turizma, organsku proizvodnju i usluge koje promovišu zdrav život,
· Identifikaciju ključnih lokacija i područja u Crnoj Gori koja su pogodna za razvoj ovog koncepta,
· Trenutnu turističku ponudu i potražnju vezano za oblasti obuhvaćene studijom,
· Postojeću infrastrukturu (putevi, smještaj, internet, zdravstvene, komunalne usluge i dr.),
· Razradu modela integracije sektora, zasnovanih na uporednoj praksi, uz detaljne predloge aktivnosti i procjenu investicija,
· Procjenu ekonomskog, ekološkog i društvenog uticaja studije na lokalne zajednice,
· Identifikaciju prepreka (zakonskih i drugih) i davanje preporuka za njihovo prevazilaženje,
· Uskladjenost sa Strategijom razvoja turizma Crne Gore, strategijom ruralnog razvoja, strategijom razvoja zdravstva i sl, prostorno planskom dokumentacijom, EU standardima i programima,
· Razvoj preporuka za modele mikro-finansiranja (fondovi za pokretanje malih organskih farmi za snabdijevanje turizma, podrška za ruralne hostele/pansione sa zdravstvenim programima) i identifikacija konkretnih izvora finansiranja (nacionalni, EU, bilateralni donatori) za preporučene projekte,
· Razvoj preporuka da budući projekti obavezno uključuju virtuelna rješenja (interaktivne prezentacije, digitalne platforme, multimedijalne sadržaje dostupne online i offline), kao standardnu praksu za transparentnu prezentaciju i promociju resursa,
· Izradu mape zainteresovanih strana i razvoj modela partnerstava između javnog, privatnog i civilnog sektora,
· Definisanje indikatora uspješnosti za evaluaciju uticaja projekta (ekonomski, ekološki, socijalni i digitalni),
· Procjenu mogućnosti za regionalno povezivanje opština kroz zajedničke projekte i integrisane virtuelne platforme,
· Razvoj preporuka za edukaciju i promociju zdravih stilova života kroz formalne i neformalne programe (škole, lokalne inicijative, festivale i digitalne kampanje),
· Istraživanje potencijala za korišćenje obnovljivih izvora energije (solarna energija, biomasa) u okviru integrisanog modela ruralnog i zdravstvenog turizma.
4. Predložena metodologija
Metodologija će obuhvatiti osam faza:

4.1. Desk analiza (prikupljanje podataka)
· Prikupljanje statističkih podataka,
· Geografski i demografski okvir opština Crne Gore,
· Istraživanje globalnih kvantitativnih i kvalitativnih trendova u  oblastima obuhvaćenim studijom prema dostupnim podacima (npr. UNWTO (United Nations World Tourism Organization), WTTC (World Travel and Tourism Council), Hospitality Inside, strategije i smjernice EU itd;

· Analiza postojeće strateške i planske dokumentacije u vezi sa  budućim planiranjem sistema  ruralnog  i zdravstvenog turizma i sa njim povezanih djelatnosti  u Crnoj Gori (desk istraživanje važećih strateških dokumenata na centralnom i lokalnom nivou u Crnoj Gori u oblastima koje su predmet studije izvodljivosti npr. Strategija održivog turizma, Nacionalna strategija ruralnog razvoja, Zeleni plan).
· Analiza pravnog okvira sa predlogom pravaca izmjena kako bi se ostvario cilj studije.
Tokom sprovođenja Desk analize sve nepohodne podatke potrebno je prikupiti iz Prostornog plana Crne Gore i lokalnih prostornih planova, važećih strategija i planova razvoja vezanih za predmetne oblasti i drugih dostupnih relevantnih dokumenata sa nacionalnog i lokalnog nivoa, pri čemu se Naručilac neće smatrati odgovornim niti imati obavezu dostavljanja bilo kakave vrste materijala i podataka neophodnih za sprovođenje analize.

Analiza će uključiti i pregled digitalnih alata i postojećih platformi za promociju ruralnog,  zdravstvenog i drugih vidova turizma na regionalnom i međunarodnom nivou, sa ciljem da se identifikuju mogućnosti za njihovu primjenu u Crnoj Gori.
4.2. Intervjui i konsultacije
· Terensko istraživanje – organizacija konsultativnih razgovora sa predstavnicima opština, turističkih organizacija, zdravstvenih ustanova, poljoprivrednih, ekoloških organizacija i drugih aktera čiji je rad vezan za oblasti obuhvaćene studijom,
· Fokus grupe sa zainteresovanim stranama (lokalne samouprave, preduzetnici, poljoprivrednici, zaposleni u turizmu).
4.3. Ankete i istraživanja na terenu:
· Resursi relevantni za oblasti koje su predmet studije,
· Postojeća ponuda u ruralnim i drugim područjima,
· Istraživanje percepcija i potreba lokalnog stanovništva i turista.
4.4. Analiza tržišta i potencijala
· Identifikacija domaćih i međunarodnih trendova u oblastima obuhvaćenim studijom,
· Analiza tržišta u domenu zdravstvenog, ruralnog i drugih vidova turizma, poljoprivrede, ekologije i zdravih stilova života,
· Procjena prostora za razvoj postojećih i  novih usluga i proizvoda.
4.5. Evaluacija troškova i koristi:
· Finansijska procjena neophodnih investicija i pregled očekivanih ekonomskih koristi za lokalne zajednice, 
· Opis uticaja predloga  sadržanih u studiji na životnu sredinu i održivo korišćenje resursa.

4.6. Identifikacija rizika i mjera upravljanja
· Analiza finansijskih, infrastrukturnih, ekoloških i društvenih rizika,
· Razrada mjera za ublažavanje negativnih uticaja.
· Posebna pažnja biće posvećena rizicima vezanim za odliv mladih i nedostatak radne snage u ruralnim područjima, sa predlogom mjera za njihovo smanjenje (programi podsticaja za mlade preduzetnike i povratnike iz dijaspore).
4.7. Uporedna praksa:

     Analiza uspješnih primjera iz drugih zemalja koji su povezali sektore zdravstva, turizma, 
     poljoprivrede, zdravih stilova života  i životne sredine.  
     Neki od predloženih primjera uključuju:
· Italija: „Agriturismo model koji kombinuje organsku proizvodnju i ruralni turizam, uz promociju zdravih stilova života,
· Slovenija: Razvoj zdravstvenog turizma u ruralnim područjima, uz korišćenje prirodnih resursa (banjski i planinski turizam) i promociju lokalnih organskih proizvoda,
· Austrija: Zdravi ruralni turizam u kombinaciji sa organskom proizvodnjom, gdje su podržani programi wellness turizma u ruralnim zajednicama,
· Japan: Integracija zdravstvenog turizma sa prirodnim okruženjem i lokalnim poljoprivrednim praksama kroz „onsen“ wellness centre i promociju lokalnih organskog proizvoda,
· Island: Wellness turizam (geotermalna energija i zdrava ishrana),
· Švajcarska: medicinski/rehabilitacioni turizam, posebno u segmentu premium zdravstvenih usluga u ruralnom okruženju.

Elementi analize po kojima bi trebalo da bude izvršeno poređenje su: taktike razvoja proizvoda i usluga, uvezanost aktera na destinaciji, modeli upravljanja turizmom i sa njim povezanih djelatnosti, ciljni segmenti, osnove brend pozicioniranja, događaji na kojima se promovišu. Poređenje bi trebalo da obuhvati i njihove strategije i pozicioniranje na tržištu, kako bi se stekla potpunija slika o pristupu i alatima koje konkurenti koriste za promociju. Informacije potrebne za poređenje bi trebalo da budu prikupljene kroz anketno istraživanje i prikupljanje sekundarnih podataka dostupnih na internetu.

Izdvojiti primere dobre prakse koji se mogu primijeniti na unapređenje sistema ruralnog turizma i sa njim povezanih djelatnosti i to u domenu upravljačkog modela, marketing alata, modela saradnje relevatnih aktera iz javnog, privatnog i civilnog sektora.

4.8. Predlozi mjera
· Predlog  vizije razvoja studije - kratkoročna, srednjoročna i dugoročna faza za naredni period od 2026. godine
· Definisati smjernice ciljeva za unapređenje sistema razvoja ruralnog i zdravstvenog turizma i sa njim povezanih djelatnosti koje su obuhvaćene studijom sa procjenom potrebnih investicija i očekivanih ekonomskih koristi za lokalne zajednice
· Predložiti smjernice razvoja u narednih 5 godina, vizija, misija i načela operacionalizacije
· Razrada koncepta korišćenja virtuelnih rješenja u planiranju, edukaciji i promociji, uključujući mogućnost regionalne skalabilnosti kroz integrisane digitalne platforme koje povezuju više opština,
· Predlog za  primjenu savremenih digitalnih alata za interaktivnu vizuelizaciju podataka za lokalne samouprave.
Poseban naglasak staviti na izradu virtuelnih modela za demonstraciju načina na koji se rezultati mogu učiniti dostupnim široj  javnosti i koji će omogućiti interaktivnu prezentaciju resursa, edukaciju i promociju lokalnih zajednica.
5. Očekivani rezultati
· Studija sa konkretnim preporukama za integraciju sektora turizma, zdravstva, organske i poljoprivredne proizvodnje, životne sredine i zdravih stilova života, sa akcentom na inovaciju u ovim oblastima,
· Predlog mogućih konkretnih projekata sa procjenom potrebnih investicija i očekivanim ekonomskim i društvenim koristima,
· Predlozi za izmjenu zakonskih i regulatornih okvira radi podrške ovim incijativama,
· Okvir za monitoring i evaluaciju napretka i uticaja predloženih projekata,
· Dugoročna vizija razvoja studije - kratkoročna, srednjoročna i dugoročna faza,
· Razrađen model primjene virtuelnih rješenja (web i offline), koji će omogućiti interaktivnu, prezentaciju resursa, edukaciju i promociju lokalnih zajednica,
· Jačanju digitalne transformacije sektora turizma, zdravstva, ekologije i poljoprivrede.
6. Trajanje projekta
Rok za realizaciju Studije izvodljivosti, uključujući faze istraživanja, analize, konsultacija sa akterima i izradu završnog izveštaja je do 9 mjeseci (270 dana).

Dinamika sprovođenja po fazama: 

	Faza i broj dana od dana potpisivanja ugovora
	Opis 

	Faza I (okvirno do dana 20)
	Detaljna metodologija izrade naročito sadrži detaljan opis metodološkog pristupa izradi cjelokupnog dokumenta koji sadrži razradu svih gore navedenih elemenata, opis pristupa po segmentima kao i navođenje relevantnih izvora

	Faza II (okvirno do dana 100)
	Analiza trenutnog stanja

	Faza III (okvirno do dana 270)
	Izrada Studije, usaglašavanje finalnog nacrta dokumenta i odobravanje od strane naručioca



7. Zaključak
Izrada Studije izvodljivosti biće ključni korak ka integraciji sektora u cilju održivog lokalnog razvoja u Crnoj Gori. 
Povezivanjem sektora stvoriće se preduslovi za dugoročno zapošljavanje, diversifikaciju lokalne ekonomije, očuvanje prirodnih resursa i zaustavljanje trenda depopulacije.
Uvođenje savremenih virtuelnih rješenja u planiranje i promociju dodatno će osigurati transparentnost, dostupnost i inovativnost, čime se stvara osnova za regionalno prepoznatljiv i konkurentan model razvoja.
Studija će poslužiti kao strateški dokument koji može biti osnova za apliciranje na međunarodne fondove i programe (EU, UNDP, Svjetska banka), čime se otvara dodatna mogućnost finansiranja budućih inicijativa.
